ANAN ตั้งเป้าปี 59 รายได้เติบโต 43% จากปีนี้ เล็งเปิดโครงการใหม่ 10 แห่ง
ANAN ตั้งเป้าปี 59 รายได้เติบโต 43% จากปีนี้ เล็งเปิดขายโครงการใหม่ 10 แห่งในปีหน้า 
12 พ.ย. 2558

นายชานนท์ เรืองกฤตยา ประธานเจ้าหน้าที่บริหาร และกรรมการผู้จัดการใหญ่ บริษัท อนันดา ดีเวลลอปเม้นท์ จำกัด (มหาชน) หรือ ANAN เปิดเผยว่า ในปี 2559 บริษัทตั้งเป้ารายได้เติบโต 43% จากปี 2558 โดยได้รวมส่วนแบ่งรายได้ของโครงการคอนโดมิเนียมไอดีโอ คิว จุฬา สามย่าน ซึ่งเป็นโครงการร่วมทุนกับมิตซุย ฟูโดซัง ทำให้ตั้งเป้ารายได้อยู่ที่ 15,000 ล้านบาท เพิ่มขึ้นจากที่ตั้งเป้าหมายปี 2558 ไว้กว่า 10,500 ล้านบาท
ขณะที่ในปี 2559 บริษัทจะเปิดขายโครงการใหม่ 10 โครงการ โดยเป็นโครงการคอนโดมิเนียม 8 โครงการ ซึ่งเป็นโครงการร่วมทุนกับมิตซุย ฟูโดซัง 4 โครงการ และโครงการแนวราบ 2 โครงการ ด้วยมูลค่าโครงการ 22,000 ล้านบาท จาก 34,000 ล้านบาทในปี 2558 แม้ว่ามูลค่าเปิดขายโครงการใหม่จะลดลง แต่ในปี 2559 บริษัทฯ ตั้งเป้ายอดขายในระดับเกือบ 22,000 ล้านบาท เปรียบเทียบกับเป้าหมายปี 2558 ในระดับ 23,000 ล้านบาท จากการขายโครงการที่เปิดตัวไปก่อนหน้าในอัตราที่เพิ่มสูงขึ้น